Pripravil Uroš Sinkovič, november 2020

**GRAJENJE STOLPA IZ LESENIH DOMIN**

V zaboju so lesene domine. Otrok jih zlaga oz. postavlja prečno eno na drugo. Pri tem klečijo na tleh in sedijo na petah. Pri gradnji so pozorni na dihanje; počasno, skozi nos.

**Pripomočki:** lesene domine/ ploščice

**Različice:** Otrok lahko domine postavlja tudi pokončno ali pa kombinira prečno in pokončno postavljanje domin pri grajenju stolpa oz. drugih oblik.



**PLETENJE KIT IZ VOLNE**

Tri volnene niti so povezane na lesen obroček, ta pa je z lepilnim trakom pritrjen na mizo za lažje delo. Otrok iz treh volnenih niti prepleta kitko, tako da križno prestavlja niti.

**Pripomočki:** niti volne na obročkih, lepilni trak

**Različica:** Otrok lahko splete tri kitke – vsako iz treh niti, nato pa še eno večjo kito iz treh kitk.



**PIHANJE KROGLIC**

Otrok iz časopisa oblikuje tri majhne kroglice, ki so velikosti maline. Na tla s kredo / lepilni trak narišemo več likov. Otrok mora svoje kroglice s pihanjem spraviti v vse like.

**Pripomočki:** časopisni papir, reda/lepilni trak

**Različica:** Razdaljo med liki lahko povečamo, like oštevilčimo, otrok pa mora slediti zaporedju in pri tem premagovati vse ovire (stol, miza, ipd.)



**KEGLANJE**

Eden v paru postavlja keglje, drugi pa jih podira s kotaljenjem žogice, nato zamenjata – vsak zase šteje, kolikokrat podre vse keglje z enim metom oz. koliko kegljev je uspel podreti. Na tleh si z lepilnim označimo, od koder kotalimo žogo.

**Pripomočki:** dvanajst jogurtovih plasten/lončkov (šest za en par), dve mehki žogici.

**Različica:** Najboljši v prvem paru se pomeri z najboljšim v drugem paru.



**GRADIMO S PLASTELINOM**

Otrok iz plastelina oblikuje kroglice, ki jih nato poveže z zobotrebci (za večjo varnost lahko odstranite špice) ter oblikuje različne konstrukcije.

**Pripomočki:** plastelin, zobotrebci

**Različica:** otrok poskusi sestaviti čim višjo zgradbo.



**POSTAVLJANJE FIŽOLA NA PIKE**

V posodi je fižol. Otrok ima svojo ploščo/list z narisanimi pikami, ki so enakomerno razdeljene. Na vsako piko postavi zrno fižola, pri čemer uporabi pincetni prijem.

**Pripomočki:** fižol, plošča/list s pikami

**Različica:** Otrok lahko na listu/plošči oblikuje določen motiv ali obliko (npr. liki, črke, številke)



**REZANJE PO ČRTAH**

Na časopisni papir narišemo različne črte; ravne, krive, cikcakaste, sklenjene, nesklenjene). Otrok s škarjami reže po črtah in skuša biti čim bolj natančen. Vse svoje odrezke na kocu zgubajo v kroglico in vržejo – ciljajo v koš.

**Pripomočki:** časopisni papir s črtami, škarje

**Različica:** otrok lahko na časopisni papir po svoje nariše zanimivo obliko (ki jo mora starš izrezati).



**PRENAŠANJE ŽOGIC Z VELIKO ŽLICO**

Otrok prenaša plastične ali teniške žogice iz ene škatle/posode v drugo s pomočjo velike žlice. Škatli sta postavljeni na razdalji cca. 1m. Vajo izvaja tako, da sedi na petah.

**Pripomočki:** plastične/ teniške žogice, velika žlica, dve škatli/posodi/zaboja

**Različica:** Vajo izvedejo v gibanju in na daljših razdaljah med zabojema. Med tekom prenašajo žogice iz enega v drug zaboj.



Literatura

* Krašovec, B., Sovinc, N., Bizjak, A., (2020). Vaje za spretne prstke; Zbirka vaj za zavedanje in obvladovanje telesa. Založba Rokus Klett d.o.o.